Siilinjärveltä löytynyt lunni palaa Norjaan: muikkutarjoilu jatkuu vielä viikon, mutta rajoitettuna

Lunni on saanut pulikoida omassa altaassaan koko kevään. Heinolan lintutarha

Kaisu Lötjönen

Siilinjärven keskustasta helmikuussa löytynyt lunni viedään pian takaisin Norjaan. Lunni on keräillyt voimia Heinolan lintutarhalla kevään, ja Norjaan se viedään keskiviikkona 9. toukokuuta.

Heinolan lintutarha etsi aikaisemmin vapaaehtoisia kuljettajia linnulle, ja ilmoittautumisia tulikin kymmeniä. Lintutarhan hoitaja Olli Vuori kertoo, että lopulta viejäksi valikoitui Vihreä Lanka -lehti, joka aikoo samalla raportoida lunnin paluumatkasta.

– Lunni viedään omiensa joukkoon Varanginvuonolle. Sen höyhenpuku on jo hyvä, mikä on erityisen tärkeää olosuhteissa, jossa lämmitykselle on tarvetta.

Lunnin ruokavalioon on kevään aikana kuuluneet erityisesti muikut. Niiden määrää on tosin jouduttu jo rajoittamaan.

– Nyt kun se ei pääse liikkumaan tavalliseen tapaan, niin ei voi syödäkään ihan yhtä paljon. Toisina päivinä menee kymmenen muikkua, toisina kaksikymmentä, Vuori nauraa.

Lunni on majoittunut lintutarhalla erillään muista linnuista, mutta niiden ääniä se on kuullut. Kevät on tehnyt lunnista vilkkaan.

– Sillä on jo kovat menohalut. Se on pirteä, syö hyvin ja herää aamulla aikaisin, kun aurinko nousee.

Harvinainen lunni löytyi helmikuussa puikkelehtimassa autojen välissä Siilinjärvellä, eikä se jaksanut enää omin avuin nousta siivilleen.

Lintu päätyi Savoon todennäköisesti voimakkaan pohjoismyrskyn vuoksi. Pohjois-Savossa lunni on havaittu vain kolme kertaa aiemmin: Sonkajärvellä vuonna 1902, Kiuruvedellä 1953 ja Nilsiässä 1958. Heinolan lintutarhalle eksyneitä lunneja tai pikkuruokkeja tulee jopa vuosittain.